Kragnetwerk onder druk, sê Eskom(Argieffoto: Johannes Plenio/pixabay) Alhoewel geen beurtkrag tans ingestel word nie, het die kragvoorsiener Eskom die publiek se bystand versoek om die verbruik van elektrisiteit te verminder, aangesien die kragnetwerk tans onder groot druk verkeer. Vyf kragopwekkingseenhede by verskillende kragstasies het deur die loop van die dag onklaar geraak – drie oor die afgelope twee uur. Indien daar enige verdere kragopwekkingskapasiteit verlore gaan, sal beurtkrag op kort kennisgewing ingestel moet word. Kusile- en Majuba-kragstasies moes elkeen ŉ kragopwekkingseenheid van die netwerk verwyder om lekkasies te herstel. Kragopwekkingseenhede by Kriel-, Majuba- en Matimba-kragstasies het ŉ kortsluiting beleef. Die koppeling van kragopwekkingseenhede by Kendal- en Tutuka-kragstasies is vertraag. Die kapasiteit van onklaar kragopwekkingseenhede beloop 16 822 MW terwyl beplande instandhouding 4 888 MW van kapasiteit verg. Eskom doen ŉ beroep op alle Suid-Afrikaners om beurtkrag te voorkom deur hul elektrisiteitsverbruik dringend te verminder en alle nienoodsaaklike items af te skakel.